मिली जानकारी के अनुसार पीड़ित छात्रा की मां ने बिहरा थाने में आवेदन देते हुए इस घटना के बारे में बताया कि बुधवार को विद्यालय के शिक्षक मो. लुकमान ने आठवीं में पढ़ रही लड़की को संगीत सीखने के लिए रसोई घर के पास कमरे में बुलाया। छात्रा के वहां पहुंचने पर शिक्षक ने बच्ची को पकड़कर उसके साथ छेड़खानी करनी शुरू कर दी। उसके बाद छात्रा के शोर मचाने पर उसे शिक्षक से छुटकारा मिला। वह तुरंत भागते हुए घर आई और अपने साथ हुई घटना के बारे में पूरी दास्तान सुनाई। पीड़िता की मां ने आगे कहा कि इस से पहले भी शिक्षक द्वारा गलत व्यवहार किया गया था लेकिन लोक लाज के चलते चुप रही। पुलिस के मुताबिक ‘आवेदन के आलोक मे रिपोर्ट दर्ज कर कारवाई की जा रहीं है। आरोपी शिक्षक को आवश्यक पूछताछ के बाद सहरसा कोर्ट भेज दिया गया है।’